Samuti on Riigikogu käsutuses mitmekesised vahendid täidesaatva võimu korralekutsumiseks. Parlamendil on õigus avaldada umbusaldust peaministrile, tervele valitsusele või ka üksikutele ministritele - sõltumata sellest, et Riigikogu ministrite määramisel otsest tähendust ei oma: ministrid nimetab ametisse president peaministri ettepanekul. Taasiseseisvunud Eesti senises parlamentaarses praktikas on avaldatud umbusaldust  nii tervele valitsusele kui üksikutele ministritele. Umbusaldusavaldus on ka opositsiooni oluliseks vahendiks poliitilises võitluses, isegi siis kui umbusaldusavaldus parlamendis läbi ei lähe.